b'\n_START_ARTICLE_\nLetalska nesre\xc4\x8da v \xc4\x8cezso\xc4\x8di\n_START_SECTION_\nRe\xc5\xa1evanje\n_START_PARAGRAPH_\nNajprej so bili v re\xc5\xa1evalno akcijo vklju\xc4\x8deni \xc4\x8dlani Gorske re\xc5\xa1evalne slu\xc5\xbebe Bovec in Tolmin, ki so z iskanjem za\xc4\x8deli ob 20:16. 17 bov\xc5\xa1kih in 5 tolminskih re\xc5\xa1evalcev se je napotilo \xc4\x8dez Dre\xc5\xbenico, saj so glede na GPS koordinate, ki jih je oddajalo letalo, smatrali, da bodo tod najhitreje pri\xc5\xa1li do mesta nesre\xc4\x8de. Na planini Predolina (1205 m) so se razdelili v dve skupini. Prva se je odpravila v smeri Slatenika preko Temnih Meli, druga pa v smeri \xc4\x8cezso\xc4\x8de pod U\xc5\xa1tinsko steno. Iskanje je potekalo po zahtevnem strmem terenu, polnem te\xc5\xbeko prehodnih grap in namo\xc4\x8denem od nevihte._NEWLINE_Gasilska zveza Bovec je klic o nesre\xc4\x8di iz Regijskega centra za obve\xc5\xa1\xc4\x8danje Nova Gorica prejela ob 20:11. V re\xc5\xa1evanje so se na pro\xc5\xa1njo Policije vklju\xc4\x8dili ob 22:10, predvsem z namenom, da prisko\xc4\x8dijo na pomo\xc4\x8d s termografsko kamero. S helikopterjem 15. letalske eskadrilje Slovenske vojske so tako pre\xc4\x8desavali obmo\xc4\x8dje. Kmalu za njim se je k iskanju pridru\xc5\xbeil \xc5\xa1e helikopter Letalske policijske enote, opremljen z mo\xc4\x8dno reflektorsko lu\xc4\x8djo. V tem \xc4\x8dasu so re\xc5\xa1evalci iskanje na terenu za nekaj \xc4\x8dasa prekinili, da niso motili dela s termokamero._NEWLINE_Ob 0:52 je ena izmed skupin re\xc5\xa1evalcev v gozdu naletela na razbitine letala. Trem potnikom, ki so bili ukle\xc5\xa1\xc4\x8deni v letalo, ni bilo ve\xc4\x8d pomo\xc4\x8di. O najdenju so ob 00:54 obvestili tudi Policijo. Kraj nesre\xc4\x8de so nato zavarovali policisti Gorske policijske enote. Re\xc5\xa1evalci so nato krenili nazaj proti planini, od tam pa proti domovom, kamor so se vrnili ob okoli 4:00._NEWLINE_Naslednji dan so gasilci za\xc4\x8deli z aktivnostmi \xc5\xbee ob 7:00. Pribli\xc5\xbeno ob 10:30 je helikopter Slovenske vojske na prizori\xc5\xa1\xc4\x8de najprej odpeljal gasilsko opremo za re\xc5\xa1evanje iz razbitin, nato pa se vrnil v Bovec ter pobral \xc5\xa1e 4 gorske re\xc5\xa1evalce in 4 gasilce. Ker na kraju nesre\xc4\x8de helikopter ni mogel pristati, je re\xc5\xa1evalce in gasilce odlo\xc5\xbeil na lokaciji oddaljeni pribli\xc5\xbeno pol ure hoda. Re\xc5\xa1evanje ponesre\xc4\x8dencev iz razbitin so zaklju\xc4\x8dili ob 14:00. Gorski re\xc5\xa1evalci so nato s policijskim helikopterjem prepeljali ponesre\xc4\x8dence na Letali\xc5\xa1\xc4\x8de Bovec. Gasilci so se medtem lotili razreza letala in pripravili razbitine za tri transporte, ki jih je v dolino prepeljal voja\xc5\xa1ki helikopter. Ostanke so varno shranili v starem hangarju Letali\xc5\xa1\xc4\x8da Bovec, kjer so \xc4\x8dakali na preiskovalce.\n_START_SECTION_\nSlovo od ponesre\xc4\x8denih\n_START_PARAGRAPH_\n\xc5\xbdrtve so iz Bovca najprej prepeljali na In\xc5\xa1titut za sodno medicino, kjer so opravili sodno obdukcijo. Zatem so jih prepeljali v Prekmurje. Denis Kalamar in Gregor \xc5\xa0\xc3\xb6men sta bila pokopana na pokopali\xc5\xa1\xc4\x8du v Murski Soboti 6. septembra. Star\xc5\xa1i obeh so se odlo\xc4\x8dili, da bosta pokopana skupaj \xe2\x80\x93 v \xc5\xbearnem zidu pokopali\xc5\xa1\xc4\x8da. Pogreb Gorana Trajbari\xc4\x8da je bil naslednji dan, 7. septembra, na pokopali\xc5\xa1\xc4\x8du v Filovcih.\n_START_SECTION_\nVzroki za nesre\xc4\x8do\n_START_PARAGRAPH_\nO vzrokih za nesre\xc4\x8do so bila \xc5\xbee naslednji dan po dogodku podana razna ugibanja. Po nekaterih navedbah je ravno v \xc4\x8dasu izginotja letala obmo\xc4\x8dje prehajala vremenska fronta z mo\xc4\x8dnim de\xc5\xbejem. Nekateri so zato predpostavljali, da je \xc5\xa1lo za zaledenitev, pri kateri se v primeru vlage in nizkih temperatur na krilih in vitalnih delih letala nabira led. Dejan Kav\xc4\x8di\xc4\x8d je podal mnenje, da letalo zagotovo ni imelo zadostne vi\xc5\xa1ine za prelet tega hribovitega obmo\xc4\x8dja, za zaledenitev pa takrat ni bilo ustreznih pogojev glede na vi\xc5\xa1ino leta in pa sorazmerno visokih temperatur, ki ne zagotavljajo dovolj vla\xc5\xbenosti._NEWLINE_Uvodno poro\xc4\x8dilo o nesre\xc4\x8di je Slu\xc5\xbeba za preiskovanje letalskih nesre\xc4\x8d in incidentov objavila 22. septembra. V analizi so bili obravnavani podatki, pridobljeni iz GPS naprave, ki je bila name\xc5\xa1\xc4\x8dena v kabini letala, dokumentacija o letalu in letali\xc5\xa1\xc4\x8du, dokumentacija o pilotu iz Javne agencije za civilno letalstvo, dokumentacija lastnika letala ter dokumentacija Agencije Republike Slovenije za okolje. Letalo je imelo vsa dovoljenja plovnosti ustrezno urejena. Prav tako je tudi pilot imel veljavna vsa potrebna dovoljenja za letenje, vklju\xc4\x8dno z zdravni\xc5\xa1kim spri\xc4\x8devalom. Skupni nalet pilota do datuma letalske nesre\xc4\x8de je glede na njegov pilotski dnevnik zna\xc5\xa1al 474 ur in 43 minut. Uvodno poro\xc4\x8dilo je \xc5\xa1e zaklju\xc4\x8dilo, da \xc2\xbbv \xc4\x8dasu dogodka ni bilo pogojev za zaledenitev na zunanjih delih letala, ni bilo zmerne ali mo\xc4\x8dne turbulence in vetrovnega stri\xc5\xbeenja\xc2\xab. Kon\xc4\x8dno poro\xc4\x8dilo z vsemi izsledki preiskave \xc5\xa1e ni bilo objavljeno.'